Bruno fra Köln
Bruno fra Köln, Bruno Karteuseren, ca. 1030-6.10.1101, tysk ordensstifter og helgen. Bruno studerede i Köln og Reims, hvor han 1056 blev udnævnt til leder af domskolen og i 1075 til kansler ved ærkesædet. Efter stridigheder med ærkebiskop Manasses flygtede han og grundlagde ca. 1085 eneboerklostret La Grande Chartreuse i Chartreuse nær Grenoble.
Efter en periode i Rom, hvor han bl.a. fungerede som rådgiver for sin tidligere elev, pave Urban 2., grundlagde han i 1090'erne endnu to klostre i Calabrien.
Bruno ønskede ikke at stifte en ny orden, men karteuserne fører deres orden tilbage til disse klostergrundlæggelser.